Nyborg: "Din fucking luder". "Du er dum". "Hold kæft og blandt dig udenom". "Det bestemmer du ikke, fordi du er en kvinde".

Det er grove løjer, de ansatte på Danehofskolen i Nyborg skal stå model til, hvis man skal tro en foreløbig rapport fra Arbejdstilsynet, som Fyens Stiftstidende har fået indsigt i.

Rapporten er blevet til på baggrund af et besøg på skolen den 23. maj i år, hvor tilsynet - foruden ledelsen - har talt med fem ansatte i en såkaldt gruppesamtale.

De ansatte kan blandt andet fortælle om krænkende tale og egentlige trusler på daglig basis. Det har ifølge Arbejdstilsynet karakter af psykisk vold.

Derudover forekommer det dagligt, at en eller flere elever råber af lærerne samt smækker med døre og forlader klassen, når der bliver stillet krav til dem.

De ansatte bliver af og til også fysisk forulempet, for eksempel når de forsøger at skille to stridende parter ad. Det være sig i form af slag og skub, eller fordi der bliver kastet med genstande og skolens inventar efter dem.